Grafiek: Sakevertroue by 'n 21-jaarlaagtepunt | Maroela Media
(Foto: Josh Calabrese/Unsplash.)
Die RMB/BEO Sakevertroue-indeks vir die eerste kwartaal van 2020 is Woensdag vrygestel. Volgens die vrystelling het sakevertroue in die eerste kwartaal van 2020 tot by die laagste vlakke in 21 jaar gedaal.
Daar is natuurlik verskeie redes hiervoor: Eskom is 'n groot probleem en uiteindelik 'n hewige demper op sakebedrywighede. Daarby is kommer oor die Covid-19-virus ook as rede vir die lae vertrouevlak genoem.
Die uitwerking van Covid-19 is wel 'n akute skok bo-op 'n baie langer kroniese verswakking van sakevertroue in Suid-Afrika. Ons moet nogtans daarop let dat die vlakke van sakevertroue, soos gemeet op hierdie indeks, reeds vanaf 2015 aansienlik afwaarts geneig het. Die grootste gedeelte van die agteruitgang was klaarblyklik nie weens dinge soos globale finansiële krisisse nie. Diegene wat sakesiklusse volg, sou 'n baie sterker opswaai in sakevertroue ná die 2009- finansiële krisis verwag het, maar dit het nooit werklik op hierdie indeks gekristalliseer nie.
Die kruis met sakevertroue is kroniese probleme wat deur teen-die-mark, sosialistiese ekonomiese beleid geskep word. Die koste van beleid en die gevare van verdere ingrypings (soos onteiening sonder vergoeding) het eenvoudig te duur geraak. Sakelui en beleggers is toenemend pessimisties weens 'n gebrek aan sinvolle verandering aan regeringsbeleid.
Die Covid virus kon nie 'n rol gespeel het in sakevertroue alreeds toe die bepalings gedoen was nie.
Meneer Ramaphosa is 'n groot oorsaak dat sakevertroue daal.
Sy bekendmaking en steun vir aksies soos konfiskering van eiendom, onbekostigbare mediese sorg, aanslae op die reserwebank, haatspraak teen witmense, ewigdurige geldelike steun vir regeringsinstansies wat nie die mas kan opkom nie, die beskerming wat hy bied aan verdagte kollegas, ensomeer, sorg daarvoor dat vertroue in hierdie land daal. Dis waarom ons ook nie op sy skof investering kan verwag nie.